Skote in DA-raadslid se huis volg ná dreigementeDie sitkamervenster is vol gate geskiet (Foto: DA) Die DA is bekommerd oor vermeende waarskuwingskote wat in ’n DA-raadslid se huis in Durban afgevuur is nadat sy glo verskeie dreigemente ontvang het nadat sy in ’n ANC-wyk in Molweni gewen het. Die skote het Donderdag omstreeks 23:15 in die raadslid, Peral Msomi, se huis in Durban geklap. Kapt. Thenjiswa Ngcobo, polisiewoordvoerder, sê Msomi het die skote gehoor en gaan ondersoek instel. Sy het gesien haar sitkamervenster is vol koeëlgate. “’n Saak van poging tot moord is by die Hillcrest-polisiestasie aanhangig gemaak. Die motief vir die skietery is nog nie bekend nie,” sê Ngcobo. Die DA sê Msomi ontvang al die afgelope vyf maande dreigemente en daar is onlangs ’n skoot op haar huis se voordeur ook afgevuur. Volgens die party is die dreigemente reeds by die polisie aangemeld en saaknommers geregistreer, maar die polisie het klaarblyklik nie die nodige moeite gedoen om die sake te ondersoek nie. “In die voorval waar ’n koeëlgat in Msomi se voordeur aangetref is, het die polisie nie eens die moeite gedoen om die huis te besoek of die saak op te volg nie,” sê die party in ’n verklaring. “Nadat die DA se woordvoerder senior polisieamptenare betrek het, het die saak die nodige aandag geniet.” Volgens die party het hulle die ANC-speaker van eThekwini, Thabani Nyawose, ’n wyle terug al gevra om Msomi die nodige beskerming weens die dreigemente te bied. “Nyawose het egter voete gesleep en nog nie aan ons versoek voldoen nie. Indien daar iets met Msomi gebeur, sal die bloed aan sy hande wees.” Die voorval vind plaas skaars ’n maand sedert een van die DA se raadslede in die Zoeloeland-distrik ’n sluipmoordpoging oorleef het. “KwaZulu-Natal het ’n aaklige rekord van moord op raadslede, vandaar die kommissie van die Moerane-ondersoek na politieke moorde in die provinsie. Hierdie verslag, en sy vele aanbevelings wat nog ingestel moet word, bly in die hande van die premier van die provinsie, Sihle Zikalala.” Die DA doen ’n beroep op die premier om by hierdie saak in te gryp. Kapt. Thenjiswa Ngcobo, polisiewoordvoerder, het bevestig ’n saak van poging tot moord word ondersoek.